
PANEVĖŽIO MIESTO SAVIVALDYBĖS TARYBA


SPRENDIMAS
DĖL SUTIKIMO VYKDYTI BANDOMUOSIUS DIRVOŽEMIO TYRIMUS VALSTYBINĖS ŽEMĖS SKLYPO (KADASTRO NR. 2701/0033:451) DALYJE

      Nr.      
Panevėžys


Vadovaudamasi Lietuvos Respublikos vietos savivaldos įstatymo 15 straipsnio 2 dalies 20 punktu, 16 straipsnio 1 dalimi, Lietuvos Respublikos žemės įstatymo 7 straipsnio 1 dalies 2  punktu, atsižvelgdama į Klaipėdos universiteto Jūros tyrimų instituto direktorės Z. R. G. (duomenys neskelbtini) 2026 m. spalio 23 d. prašymus, Panevėžio miesto savivaldybės taryba 
n u s p r e n d ž i a: 
1.	Sutikti, kad Klaipėdos universiteto Jūros tyrimų institutas, įgyvendindamas Europos Sąjungos mokslinių tyrimų ir inovacijų programos „Europos horizontas“ Dirvožemio misijos projektą „Regensoill“, kurio tikslas – realiomis sąlygomis ištirti ir pademonstruoti gamtos pagrindu sukurtus užteršto dirvožemio atkūrimo sprendimus, įvertinti jų efektyvumą, sąnaudas ir pritaikomumą bei padėti parengti atkurtų teritorijų tvarkymo planus savivaldybėms, neveikiančiuose Molainių filtracijos laukuose, esančiuose Panevėžio miesto savivaldybės patikėjimo teise valdomame valstybinės žemės sklype (kadastro Nr. 2701/0033:451), (toliau – Žemės sklypas) vykdytų šiuos bandomuosius dirvožemio tyrimus: 
1.1. Žemės sklypo 8,0530 ha ploto žemės dalyje, sudarytoje iš dviejų plotų (4,0280 ir 4,0250 ha, atitinkamai monitoringo taškai Nr. 4 ir 5), (toliau – Teritorija) atliktų Teritorijos būklės įvertinimą – dirvožemio mėginių paėmimą ir laboratorinius tyrimus (1, 2 priedai).
1.2. Teritorijoje atrinktų 8 tiriamus plotus po 0,04 ha ir atliktų neorganinių junginių, organinių junginių, dirvožemio anglies ir organinių medžiagų, dirvožemio biologinės įvairovės nustatymo bandymus.
1.3. Teritorijoje išbandytų technologijas, skirtas teršalų koncentracijai mažinti, dirvožemio savybėms atkurti ir neigiamam poveikiui aplinkai sušvelninti.   
1.4. Atliktų Teritorijos periodinę stebėseną.
2. Nustatyti, kad šio sprendimo 1 punkte nurodyto sutikimo galiojimo terminas – nuo 2026 m. lapkričio 27 d. iki 2030 m. lapkričio 30 d.
3. Nurodyti, kad, pasibaigus šio sutikimo galiojimo terminui, Klaipėdos universiteto Jūros tyrimų institutas per 20 darbo dienų Žemės sklypą sutvarkytų ir atkurtų jo būklę, buvusią iki sutikimo išdavimo dienos, ir apie tai raštu informuotų Savivaldybės administraciją. 
4. Pavesti Savivaldybės administracijai:
4.1. kontroliuoti šio sprendimo 3 punkto nurodymo vykdymą.
4.2. bendradarbiauti su Klaipėdos universiteto Jūros tyrimų institutu derinant tyrimų teritorijos ribas, veiklų organizavimą, prieigos sąlygas ir kitus su tyrimų vykdymu susijusius klausimus. 
5. Nurodyti, kad šis sprendimas per vieną mėnesį gali būti skundžiamas Panevėžio miesto savivaldybės tarybai (Laisvės a. 20, 35200 Panevėžys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka, Regionų administracinio teismo Panevėžio rūmams (Respublikos g. 62, 35158 Panevėžys) Lietuvos Respublikos administracinių bylų teisenos įstatymo nustatyta tvarka.


Savivaldybės merė										Loreta Masiliūnienė

